Rikosoikeuden professori Matti Tolvasen mukaan kansanedustajien Teuvo Hakkaraisen (ps) ja Ville Vähämäen (ps) saunasotku olisi syytä selvittää perusteellisesti.

Matti Tolvanen on Itä-Suomen yliopiston rikos- ja prosessioikeuden professori. KL

Tolvasen mukaan Hakkaraisen ja Vähämäen kimppasaunasta syntynyt kulukorvauskohu olisi syytä selvittää perusteellisesti - ja tarvittaessa poliisin toimesta.

- Jos väärää tietoa on annettu niin kuin julkisuudessa olleiden tietojen perusteella on annettu, ja sillä on tavoiteltu taloudellista hyötyä, niin se on lain mukaan petosrikos, Tolvanen sanoo.

- Pelin puhdistamiseksi olisi fiksua, että poliisi harkitsisi, pitäisikö tässä aloittaa rikostutkinta. Kyllä meillä on vähäisempiäkin asioita selvitetty.

Tolvanen vertaa Hakkaraisen ja Vähämäen tapausta henkilöön, joka saa Kelalta asumistukea.

- Jos henkilö tekisi Kelalle asumistukihakemuksen kellarihuoneistosta ja se olisi oikeasti sauna, niin kyllähän se petos olisi. Asumistukiasioissa tämäntyyppinen järjestely olisi varmasti petos.

Tolvanen ei tunne eduskunnan sisäisiä käytäntöjä, joten hän varoo ottamasta asiaan lopullista kantaa. Kansanedustajien parlamentaarinen immuniteetti ei kuitenkaan sovellu Hakkaraisen ja Vähämäen tapaukseen, koska kyse on mahdollisesta petosrikoksesta, johon on puututtava.

- Kansanedustaja on petosrikoksen suhteen samassa asemassa kuin kuka tahansa, Tolvanen muistuttaa.

Petos on virallisen syytteen alainen rikos, joten poliisi voi aloittaa asiassa esitutkinnan oma-aloitteisesti ilman, että eduskunta pyytää sitä.